‘Verveelde tieners’ kan die wêreld veranderTheScientistFacts/Instagram Daar is ŉ nuwe uitdaging op sosiale media wat die kans het om die wêreld te verander. Danksy sosiale media kan mense wêreldwyd aan dieselfde “hutsmerk-uitdaging” deelneem en jy kan internasionaal met jou poging spog. Een van die bekendste uitdagings is “Movember”, waar mans in November ŉ snor kweek vir bewusmaking oor mansgesondheid. Dié uitdaging het in 2003 begin. In 2014 was daar die ALS Bucket Challenge, waar jy uitgedaag is om ŉ emmer yswater oor jouself om te keer. Ongeveer $115 miljoen is wêreldwyd vir ALS ingesamel (bekendes soos Mark Zuckerberg en Bill Gates het ook aan dié uitdaging deelgeneem). In 2013 was daar die Harlem Shake – ŉ 30 sekonde-video waar ŉ persoon, wat ŉ masker of valhelm dra, skielik tussen ŉ niksvermoedende skare begin dans. Dan was daar ook die kaneel-eet-uitdaging, die “running man”-uitdaging en natuurlik die “mannekyn”-uitdaging wat sosialemediagebruikers opgesweep het om deel te neem. Die uitdaging, #CleanUpChallenge (ook bekend as die #TrashTagChallenge), is tans gewild op sosiale media en dit het die vermoë om ŉ verskil te maak aan die omgewing. Die uitdaging het aanvanklik in 2015 begin, maar het onlangs eers weer kop uitgesteek en vlamgevat op sosiale media ná die gebruiker, TheScientistFacts, verveelde tieners op sosiale media aangemoedig het om aan die uitdaging deel te neem. Die uitdaging behels om ŉ plek te kry wat met rommel besaai is; ŉ selfie te neem waar jy by die gemors staan; alles op te ruim; en dan weer ŉ selfie te neem om te wys hoe jy die gebied opgeruim het! Lees meer: GoodThingsGuy.com en Mashable